
VÉLEMÉNY
Az Állampolgári Jogi, Bel- és Igazságügyi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele a következőket:<RepeatBlock-Dec>
1.	üdvözli a tagállamok nemzeti programjainak végrehajtása terén 2023-ban elért eredményeket; aggodalommal állapítja meg, hogy annak ellenére, hogy a 2014–2020-as programozási időszakban 2024 júniusáig az összes forrást fel kell használni, a Menekültügyi, Migrációs és Integrációs Alap forrásainak 18%-át és a Belső Biztonsági Alap forrásainak 25%-át továbbra sem jelentették be;
2.	tudomásul veszi a Bizottság javaslatát a 4. és 6. fejezet felső határának a többéves pénzügyi keret félidős felülvizsgálatának részeként történő emelésére, hogy elegendő finanszírozást biztosítson az új migrációs és menekültügyi paktum végrehajtásához; hangsúlyozza, hogy megfelelő és időben történő uniós finanszírozást kell biztosítani a tagállamok és az uniós ügynökségek számára az EU külső határai hatékony igazgatásának megkönnyítése érdekében, beleértve az irreguláris migráció megelőzésére irányuló intézkedéseket is, ugyanakkor támogatva az uniós jog zökkenőmentes végrehajtását a menekültügy és a migráció területén, biztosítva ugyanakkor az alapvető jogok tiszteletben tartását; felhívja a Bizottságot, hogy kövesse nyomon, segítse elő és ellenőrizze a tagállamok és az uniós ügynökségek által az új migrációs és menekültügyi paktum 2026 nyaráig történő teljes körű végrehajtásához szükséges adminisztratív, operatív és jogi lépések időben történő előrehaladását, az Európai Bizottság által 2024. június 12-én közzétett közös végrehajtási tervben meghatározott határidőkkel összhangban;
3.	aggodalommal állapítja meg, hogy a Nemzetközi Migrációs Szervezet (IOM) szerint 2023-ban világszerte legalább 8565 ember halt meg migrációs útvonalakon, ami a migránsok számára a leghalálosabb év volt; megállapítja, hogy e riasztó szám ellenére az Unióba irregulárisan érkező migránsok száma 2023-ban tovább nőtt az előző évekhez képest; aggodalommal állapítja meg, hogy jelentős különbség van a kiadott kiutasítási határozatok száma és a ténylegesen végrehajtott visszaküldések száma között, hangsúlyozva, hogy hatékonyabb visszaküldési politikára van szükség; megjegyzi továbbá, hogy a Bizottságnak határozottabb erőfeszítéseket kell tennie annak érdekében, hogy segítse a tagállamokat az irreguláris határátlépések kezelésében és a harmadik országbeli állampolgárok származási országukba történő visszaküldésének sikeres végrehajtásában; felhívja a Bizottságot, hogy segítse a tagállamokat az irreguláris érkezések, a legális migráció és a harmadik országbeli állampolgárok integrációjának kezelésében, miközben fokozza az uniós belügyi alapok átláthatóságát és elszámoltathatóságát a harmadik országokban; emlékeztet arra, hogy bár a Bizottságnak továbbra is lépéseket kell tennie a migrációval és a menekültüggyel kapcsolatban a külső fellépések keretében, ideértve az „Európa együtt” megközelítést is, a Parlament szerepének megőrzése mellett; felhívja a Bizottságot, hogy növelje az uniós belügyi alapok programozásának és végrehajtásának átláthatóságát és elszámoltathatóságát a harmadik országokban; ismételten felhívja a Bizottságot, hogy támogassa az uniós ügynökségeket és a tagállamokat abban, hogy véget vessenek az emberkereskedők és embercsempészek tevékenységének a Földközi-tengeren, hogy a migránsok ne induljanak életveszélyes tengeri utakra; felhívja a Bizottságot, hogy a visszaküldés tilalmának elvével összhangban mérlegelje az irreguláris migráció kezelésére irányuló új politikákat;
4.	tudomásul veszi a tagállamok által az Európai Tanács 2023. február 9-i következtetéseiben megfogalmazott azon felhívást, hogy a meglévő jogi kerettel összhangban mozgósítsanak uniós pénzeszközöket és forrásokat annak érdekében, hogy segíteni lehessen a tagállamokat a határőrizeti képességek és infrastruktúra, valamint a határőrizet megerősítésében, a jogellenes határátlépések megelőzésében és a határokon átnyúló bűnözés elleni küzdelemben;
5.	elismeri, hogy a Bizottság folyamatosan nyomon követi a jogállamisági referenciaértékeket a jogállamisági eszköztár – többek között az éves jogállamisági jelentés – révén, ugyanakkor továbbra is aggodalmát fejezi ki amiatt, hogy azáltal, hogy túlságosan diplomatikus megközelítést fogadnak el, és nem tesznek különbséget az egyéni és a rendszerszintű kérdések között, az éves jogállamisági jelentés azzal a veszéllyel jár, hogy bizonyos, a jogállamiságot súlyos mértékben sértő és/vagy tartós jelenségeket elbagatellizál; hangsúlyozza annak fontosságát, hogy az értékelések konkrét és mérhető mutatókon alapuljanak, beleértve a gyakorlati végrehajtás független bizonyítékait is, a jogállamisági referenciaérték pontosabb és minőségi értékelésének biztosítása érdekében; támogatja a pénzügyi eszközök, köztük a helyreállítási alapok összekapcsolását a kiegészítő mérföldköveknek való megfeleléssel és a jogállamiság elveinek tiszteletben tartásával, ugyanakkor felszólítja a Bizottságot, hogy objektív kritériumok alapján alkalmazzon szisztematikusabb, kiszámíthatóbb és átláthatóbb megközelítést a pénzeszközök befagyasztása vagy befagyasztásuk feloldása tekintetében; ismételten sajnálatát és komoly aggodalmát fejezi ki a Bizottság azon határozatának jogszerűségével kapcsolatban, amely megállapítja, hogy Magyarországon teljesült a Charta horizontális feljogosító feltétele az igazságszolgáltatás függetlenségével kapcsolatban, amely határozat lehetővé tette a magyar hatóságok számára, hogy megkezdjék az uniós alapokból legfeljebb 10,2 milliárd EUR összegű visszatérítés igénylését; sürgeti a Bizottságot, hogy valamennyi költségvetési eszközbe és folyamatba építse be, kövesse nyomon és őrizze meg a demokrácia, a jogállamiság és az alapvető jogok feltételeit, valamint szükség esetén haladéktalanul alkalmazza a jogállamiságra vonatkozó feltételrendszerről szóló rendeletet; felhívja a Bizottságot, hogy – az azóta történt fejleményeket figyelembe véve – tegyen lépéseket a demokráciával, a jogállamisággal és az alapvető jogokkal foglalkozó uniós mechanizmus létrehozásáról szóló, 2016. október 25-i állásfoglalásában[footnoteRef:1] foglalt parlamenti ajánlások teljes körű végrehajtása érdekében, és biztosítsa, hogy a jogállamisági referenciaértékek értékelését határidőhöz kössék, és hogy a jelentésben szereplő összes megállapítást kapcsolják össze a jelenleginél pontosabb és minőségibb kötelező ererjű intézkedésekkel, és ne csak a jogszabályi változásokra, hanem azok gyakorlati végrehajtására vonatkozó valós és független bizonyítékokra is támaszkodjon; [1: 	Az Európai Parlament 2018. október 25‑i állásfoglalása a Bizottságnak szóló ajánlásokkal a demokráciával, a jogállamisággal és az alapvető jogokkal foglalkozó uniós mechanizmus létrehozásáról (2015/2254(INL)) (HL C 215, 2018.6.19., 162. o.)] 

6.	ismételten súlyos aggodalmát fejezi ki a dokumentumokhoz való hozzáférés engedélyezésére irányuló bizottsági eljárások késedelme miatt; sürgeti a Bizottságot, hogy a Parlament ajánlásaival összhangban tegyen azonnali és konkrét lépéseket e hiányosságok haladéktalan kezelése érdekében, biztosítva, hogy a dokumentumokhoz való hozzáférés időben, hatékonyan és átlátható módon történjen;
7.	továbbra is mély sajnálatát fejezi ki amiatt, hogy a Bizottság nem hozott végrehajtási intézkedéseket és nem követi nyomon a Parlament ajánlásait a Pegasus és azzal egyenértékű kémszoftverek használata, valamint a demokráciával, a jogállamisággal és az alapvető jogokkal foglalkozó uniós mechanizmus intézményközi megállapodás formájában történő létrehozása tekintetében; sürgeti a Bizottságot, hogy tartsa tiszteletben az uniós intézmények közötti lojális együttműködés elvét, és ennek megfelelően kövesse nyomon a Parlament ajánlásait; felszólítja továbbá a Bizottságot, hogy indokolatlan késedelem nélkül terjesszen elő cselekvési tervet a kémszoftverekkel való visszaélések megelőzésére az Unióban, teljes mértékben kihasználva a Szerződések által biztosított valamennyi rendelkezésre álló jogalkotási és nem jogalkotási eszközt.

</RepeatBlock-Dec>

